Document ID: 31976L0766

Padomes Direktīva
(1976. gada 27. jūlijs)
par dalībvalstu tiesību aktu tuvināšanu attiecībā uz spirta tabulām
(76/766/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
ņemot vērā Ekonomikas un sociālo lietu komitejas atzinumu [2],
tā kā dažās dalībvalstīs ir tiesību akti attiecībā uz spirta satura noteikšanu ūdens un etilspirta maisījumos, un tā kā šie tiesību akti dalībvalstīs atšķiras, tādējādi radot šķēršļus tirdzniecībai; tā kā tādēļ ir vajadzīga šīs jomas saskaņošana Kopienas mērogā un kopējas definīcijas noteikšana;
tā kā 1973. gada 17. decembra rezolūcijā [3] par rūpniecības politiku Padome ir aicinājusi Komisiju līdz 1974. gada 1. decembrim iesniegt Padomei priekšlikumu direktīvai par spirta satura mērīšanu un spirta skaitītājiem;
tā kā tādu normatīvu un administratīvu aktu saskaņošana, kuri attiecas uz metodi spirta satura noteikšanai, izmantojot veikto mērījumu rezultātus, ir būtiska arī kā papildinājums direktīvai par spirta skaitītāju un spirta blīvummēru saskaņošanu, lai novērstu neskaidrību vai domstarpību iespējas,
IR PIEŅĒMUSI ŠO DIREKTĪVU.
1. pants
Šī direktīva definē metodi spirta koncentrācijas izteikšanai pēc tilpuma vai masas, kā tas noteikts pielikumā, un sniedz formulu, kas dod iespēju veidot tabulas spirta koncentrācijas aprēķināšanai, pamatojoties uz veiktajiem mērījumiem.
2. pants
Dalībvalstis no 1980. gada 1. janvāra nedrīkst apšaubīt spirta koncentrācijas rādītājus, kas iegūti, izmantojot spirta tabulas, kuras veidotas pēc pielikumā norādītās formulas, un izmantojot mērījumiem ar spirta skaitītājiem vai spirta blīvummēriem, kam ir EEK marķējums un zīmes, vai ar instrumentiem, kas nodrošina vismaz līdzvērtīgu precizitātes pakāpi, ja šaubas pamato saistībā ar šīm tabulām vai instrumentiem.
3. pants
Simboli, kas izmantoti, lai norādītu 2. pantā minēto un pielikumā definēto spirta koncentrāciju, ir šādi:
- "% vol" spirta koncentrācijai pēc tilpuma,
- "% mas" spirta koncentrācijai pēc masas.
4. pants
Dalībvalstīs no 1980. gada 1. janvāra aizliedz tādu spirta koncentrācijas apzīmējumu izmantošanu, kas neatbilst šīs direktīvas prasībām.
5. pants
1. Dalībvalstis 24 nedēļās no šīs direktīvas paziņošanas dienas pieņem un publicē pasākumus, kas vajadzīgi, lai nodrošinātu atbilstību šai direktīvai, un par to tūlīt informē Komisiju.
Dalībvalstis piemēro šos pasākumus vēlākais no 1980. gada 1. janvāra.
2. Dalībvalstis Komisijai dara zināmus tos savu tiesību aktu svarīgākos noteikumus, ko tās pieņem jomā, uz kuru attiecas šī direktīva.
6. pants
Šī direktīva ir adresēta dalībvalstīm.
Briselē, 1976. gada 27. jūlijā

Labels: 1
17
15